Opinjoni tal-Kumitat Ewropew tar-Reġjuni — Tabella ta’ Valutazzjoni tal-Innovazzjoni Reġjonali u l-impatt tagħha fuq il-politiki reġjonali bbażati fuq il-post

(2020/C 440/15)

Relatur: Mikel IRUJO AMEZAGA (ES/AE), Direttur Ġenerali responsabbli għall-Azzjoni Esterna tal-Gvern ta’ Navarra

RAKKOMANDAZZJONIJIET TA’ POLITIKA

IL-KUMITAT EWROPEW TAR-REĠJUNI

L-importanza li jkun hemm indikaturi affidabbli fil-politika ta’ innovazzjoni

1. iqis li r-reġjuni għandhom jadattaw il-politiki tagħhom għal kull post, peress li ma hemm ebda qafas ta’ politika ta’ innovazzjoni reġjonali li huwa universali. Kull reġjun huwa kkaratterizzat minn kapaċitajiet istituzzjonali differenti f’kuntesti politiċi, ekonomiċi u soċjali differenti, li jippermetti, jew jillimita, it-tfassil u l-implimentazzjoni ta’ dawn il-politiki;

2. jindika li skont l-Artikolu 181 tat-TFUE, il-Kummissjoni tista’ “tippromwovi dik il-koordinazzjoni […] [ta’] inizjattivi li jimmiraw li jistabbilixxu linji gwida u indikaturi, li jorganizzaw l-iskambju tal-aħjar prattika, u li jħejju l-elementi meħtieġa għall-monitoraġġ u l-valutazzjonijiet perijodiċi”;

3. ifakkar li t-tabella ta’ valutazzjoni tal-innovazzjoni reġjonali (minn hawn ’il quddiem bl-akronimu tagħha bl-Ingliż, RIS – Regional Innovation Scoreboard) tipprovdi tqassim aktar dettaljat tal-gruppi ta’ prestazzjoni b’data kuntestwali li tista’ tintuża biex jiġu analizzati u mqabbla d-differenzi ekonomiċi, kummerċjali u soċjodemografiċi strutturali bejn ir-reġjuni;

4. jindika li r-RIS tipprovdi valutazzjoni taż-żoni fejn ir-reġjuni jaħdmu tajjeb u dawk li għandhom bżonn jiffukaw l-isforzi tagħhom biex iżidu l-prestazzjoni tal-innovazzjoni. Id-data għandha tgħin lir-reġjuni jivvalutaw il-punti b’saħħithom u d-dgħjufijiet relatati mas-sistemi reġjonali tar-riċerka u l-innovazzjoni;

5. jenfasizza li r-RIS tal-2019 tissottolinja konverġenza qawwija tar-riżultati reġjonali, peress li d-differenzi bejn ir-reġjuni qegħdin jonqsu gradwalment u jfakkar l-importanza tagħhom fl-iżvilupp ta’ strateġiji, peress li l-iżvilupp ta’ miżuri speċifiċi għal kull post huwa bbażat, fost deċiżjonijiet oħra, fuq settijiet ta’ data;

6. jisħaq li l-qafas finanzjarju pluriennali li jmiss għall-2021-2027 u, prinċipalment, il-proposta għal Regolament qafas tal-FEŻR propost mill-Kummissjoni Ewropea, jistabbilixxi bħala wieħed mill-għanijiet politiċi tiegħu l-promozzjoni ta’ trasformazzjoni ekonomika innovattiva u intelliġenti permezz tal-iżvilupp ta’ ħiliet għall-ispeċjalizzazzjoni intelliġenti, it-tranżizzjoni industrijali u l-intraprenditorija ( 1 )

7. jindika li l-enfasi strateġika tal-UE nbidlet lejn l-iżvilupp ta’ politiki speċifiċi żviluppati f’kull post u strateġiji ta’ speċjalizzazzjoni intelliġenti (S3) biex jappoġġjaw l-innovazzjoni reġjonali;

8. ifakkar li l-istrateġiji intelliġenti (S3) ikkatalizzaw l-iżvilupp ta’ ekosistemi ġenwini ta’ innovazzjoni reġjonali. L-ekosistemi reġjonali ta’ innovazzjoni jiġġeneraw impatti sinifikanti għall-ekonomija u l-kompetittività reġjonali, kif ukoll innovazzjoni eċċellenti qrib iċ-ċittadini skont il-ħtiġijiet lokali tagħhom ( 2 )

9. ifakkar li l-politika reġjonali tistabbilixxi l-obbligu li jitwettqu evalwazzjonijiet tal-effikaċja, l-effiċjenza u l-impatt tal-għajnuna mill-fondi tal-Qafas Strateġiku Komuni, bil-għan li tittejjeb il-kwalità fl-eżekuzzjoni u t-tfassil tal-programmi, u jiġu ddeterminati l-effetti tagħhom, b’rabta mal-għanijiet tal-istrateġija tal-Unjoni għal tkabbir intelliġenti, sostenibbli u inklużiv;

10. ifakkar li l-Grupp ta’ Ħidma tal-Kumitat taż-Żona Ewropea tar-Riċerka u l-Innovazzjoni (KŻER) irrimarka li għandu jkun hemm mekkaniżmi ta’ monitoraġġ stabbiliti mill-bidu biex jivvalutaw il-progress u jidentifikaw lakuni, impatti u suċċessi, sabiex jiggwidaw iż-Żona Ewropea tar-Riċerka (ŻER) u jippermettu li din tadatta għad-domanda u l-ħtiġijiet li dejjem jinbidlu, li għandhom jinkludu mekkaniżmi adegwati ta’ monitoraġġ u indikaturi ewlenin tal-prestazzjoni li jistgħu jitkejlu ( 3 ) . Huwa propost li l-mekkaniżmu ta’ monitoraġġ jiġi estiż fil-livell lokali u reġjonali wkoll, sabiex tinġabar informazzjoni realistika dwar il-livell innovattiv ta’ ċerti reġjuni, kif ukoll dwar il-possibilitajiet u l-isfidi f’din iż-żona;

11. ifakkar li kemm ir-rakkomandazzjonijiet tal-Grupp ta’ Livell Għoli ta’ Innovaturi (ir-rapport FAST tal-2018 ( 4 ) ), ta’ natura indipendenti, kif ukoll ir-rapport “LAB – FAB – APP – Investing in the European future we want” ( 5 ) iwissu li fl-istadju tat-tfassil tal-programm tar-riċerka u l-investiment tal-UE wara l-2020, ser tkun meħtieġa sistema komprensiva u ċentralizzata ta’ monitoraġġ u evalwazzjoni tal-programm, kif ukoll li tiġi mħeġġa kollaborazzjoni qawwija u skambju ta’ informazzjoni mal-aġenziji ta’ innovazzjoni nazzjonali u reġjonali;

12. ifakkar li r-rapport “Mission-oriented research & innovation in the European Union” ( 6 ) jindika li għall-kejl u l-impatt skont l-għanijiet u l-istadji ser ikun meħtieġ li jiġu stabbiliti indikaturi u oqfsa ta’ monitoraġġ adattati sabiex ikejlu l-progress, li għandhom ikunu dinamiċi, filwaqt li jirrikonoxxi li l-analiżi statika tal-kost-benefiċċju u l-kalkoli tal-valur nett preżenti x’aktarx iwaqqfu kwalunkwe missjoni awdaċi mill-bidu;

13. jissuġġerixxi li hija meħtieġa ħidma ta’ tħejjija ta’ esperti għal inizjattiva ta’ politika ġdida dwar kunċett iktar wiesa’ ta’ speċjalizzazzjoni intelliġenti li jindika ftehim fil-livell tal-UE dwar il-prinċipji gwida, pereżempju, fil-forma ta’ Karta għall-Ispeċjalizzazzjoni Intelliġenti 2.0 li tkun supplimentari għall-għodod eżistenti użati għall-ippjanar u l-implimentazzjoni tal-iżvilupp ekonomiku lokali u reġjonali;

14. – Orizzont Ewropa: id-disa’ Programm Qafas għar-Riċerka u l-Innovazzjoni ifakkar fl-Opinjoni tal-Kumitat Ewropew tar-Reġjuni ( 7 ) fejn “jitlob bil-qawwa l-parteċipazzjoni sħiħa tal-awtoritajiet lokali u reġjonali fl-eżerċizzju tal-ippjanar strateġiku li se jiggwida l-implimentazzjoni tal-programm Orizzont Ewropa, u l-ikkunsidrar tal-istrateġiji ta’ speċjalizzazzjoni intelliġenti f’dan il-kuntest”;

Aspetti metodoloġiċi tat-tabella ta’ valutazzjoni tal-innovazzjoni reġjonali (RIS)

15. jinnota li r-Rapport tal-2018 dwar il-Prestazzjoni tal-UE fix-Xjenza, fir-Riċerka u fl-Innovazzjoni jenfasizza l-importanza li jiġu kkombinati diversi tipi ta’ assi suxxettibbli għall-innovazzjoni biex jiġu stimulati l-ħolqien u l-użu ta’ innovazzjonijiet, li jvarjaw mir-riċerka u l-iżvilupp għall-investiment fl-ICT, l-iżvilupp tal-ħiliet jew il-bidliet għall-ħiliet maniġerjali u organizzattivi. F’dan ir-rigward, għandhom jitqiesu aktar l-oqfsa tal-innovazzjoni, l-investimenti, l-attivitajiet u l-impatti li mhumiex ibbażati fuq ir-riċerka u l-iżvilupp jew fuq it-teknoloġija. Approċċ ta’ “silo” li jiffoka biss fuq pereżempju, il-prestazzjoni tar-riċerka u l-iżvilupp jew l-ICT f’iżolament, jista’ ma jipprovdix bażi tajba sabiex tinftiehem il-kumplessità tal-proċess ta’ innovazzjoni ( 8 )

16. jissuġġerixxi li titwettaq analiżi eżawrjenti biex jiġi analizzat jekk l-indikaturi attwali tar-RIS humiex adegwati biex titkejjel l-innovazzjoni jew, jekk ikun ikun il-każ, ikunx meħtieġ li jiġu inkorporati indikaturi ġodda filwaqt li jiġu mwarrba oħrajn. Apparti li hija meħtieġa, l-integrazzjoni ta’ indikaturi ġodda adattati għall-ispeċjalizzazzjoni intelliġenti u li jippermettu li jiġi analizzat il-progress tar-RIS3 tista’ tkun riżorsa utli ħafna biex tingħata spinta lill-kooperazzjoni interreġjonali. L-għażla tal-indikaturi għandha tkun, jekk possibbli, sostanzjata sew teoretikament;

17. jiġbed l-attenzjoni għall-ħtieġa li jiġu introdotti indikaturi effettivi għall-kejl u l-valutazzjoni tal-impatt tal-ġeneru fuq l-innovazzjoni reġjonali f’konformità mal-appell tal-Kumitat tar-Reġjuni stess biex jintużaw indikaturi diżaggregati skont il-ġeneru fil-politiki pubbliċi kollha tal-UE. Għal dan il-għan, l-indikaturi proposti jeħtieġ li jsiru parti mill-operazzjonijiet statistiċi standard u ta’ natura ġenerali, kemm fil-livell nazzjonali kif ukoll f’dak Ewropew, u b’mod koordinat sabiex ikunu jistgħu jiġu stabbiliti l-politiki adatti, filwaqt li jkunu jistgħu jitqabblu l-valuri reġjonali biex tiġi promossa l-konverġenza fl-UE

18. jenfasizza l-importanza kruċjali tad-diġitalizzazzjoni fl-innovazzjoni u b’mod speċjali t-tħaffif tal-irkupru ekonomiku wara l-COVID-19 lejn tkabbir sostenibbli. Dan jeħtieġ li jkollu rwol ewlieni fl-iżvilupp ulterjuri tal-indikaturi tar-RIS;

19. jindika li fil-każ li ma jkunx hemm data disponibbli f’xi reġjuni, għandu jitfassal, sa fejn ikun possibbli, strument għall-ġbir tal-informazzjoni permezz ta’ stħarriġ jew permezz ta’ rekords amministrattivi, jew inkella li jiġbor l-informazzjoni direttament mill-aġenziji tal-istatistika jew ammnistrattivi reġjonali jekk dawn ikunu jeżistu. Din il-ħtieġa tista’ tkun opportunità għall-integrazzjoni ta’ indikaturi ġodda relatati mal-ispeċjalizzazzjoni intelliġenti u l-prijoritajiet Ewropej (il-Patt Ekoloġiku, id-Diġitalizzazzjoni, it-Tranżizzjoni Industrijali …) li jeħtieġu definizzjoni u reġistru speċifiċi;

20. jirrakkomanda li tiġi evitata l-għażla ta’ indikaturi korrelati mill-qrib li, impliċitament, qed ikejlu l-istess. Il-konverġenza massima bejn l-indikaturi kemm skont l-Istat Membru kif ukoll skont ir-reġjun hija wkoll rakkomandata ħafna;

21. jirrakkomanda, meta jkun possibbli, li jiġu pprovduti miżuri ta’ varjabbiltà tal-indikaturi u tal-indiċi finali. Pereżempju, il-koeffiċjent ta’ varjazzjoni għall-indikaturi kollha jkun miżura tajba biex tiġi evalwata l-preċiżjoni tal-indikaturi fir-reġjuni differenti. Miżura tat-tip ta’ intervall ta’ fiduċja għall-indiċi finali tippermetti wkoll li jiġi evalwat jekk il-bidliet prodotti humiex reali jew le;

22. jirrakkomanda li jiġi analizzat jekk il-ponderazzjoni tal-indikaturi differenti fl-iżvilupp tal-indiċi finali għandhiex tkun l-istess jew le. Hemm diversi proċeduri ta’ għażla għal din il-ponderazzjoni (proċeduri statistiċi jew mhux statistiċi) li jistgħu jiġu kkunsidrati. Peress li l-għażla tal-ponderazzjonijiet għandha impatt qawwi ħafna fuq l-indiċi u fuq il-klassifika finali, huwa importanti li jkollha bażi tajba u tkun trasparenti ħafna. It-twettiq ta’ analiżi tas-sensittività u inċertezza biex jiġu evalwati diversi proposti ta’ ponderazzjoni jkun utli;

23. jirrakkomanda li jiġu analizzati l-kawżi tan-nuqqas ta’ data reġjonali biex jiġu evitati preġudizzji. Jekk it-telf ta’ data ma jkunx kompletament każwali, jinħolqu preġudizzji fl-istimi. Huwa rrakkomandat li jiġu mfassla proċeduri ta’ ġbir ta’ data li jevitaw dawn is-sitwazzjonijiet u li, għalhekk, jibbilanċjaw kemm jista’ jkun il-perċentwali ta’ data disponibbli fir-reġjuni analizzati;

24. filwaqt li jqis l-eteroġeneità tar-realtà reġjonali fl-Istati Membri differenti, jirrakkomanda analiżi komprensiva għar-RIS 2021 tat-“teknika tar-reġjonalizzazzjoni tal-istħarriġ tal-komunità dwar l-innovazzjoni”, skont liema huwa preżunt li l-intensitajiet tal-industrija fil-livell ta’ kull pajjiż jinżammu wkoll fil-livell reġjonali; b’mod partikolari, jirrakkomanda li jiġi evitat l-użu ta’ fattur ta’ korrezzjoni fil-kalkolu tal-indikatur kompost finali tar-RIS, li jassumi prestazzjoni omoġenja bejn ir-reġjuni differenti tal-istess pajjiż u, għalhekk, jippreġudika lir-reġjuni l-aktar innovattivi f’pajjiżi b’livell moderat ta’ innovazzjoni;

25. jirrakkomanda li tiġi pprovduta aċċessibbiltà u trasparenza akbar għas-sorsi użati. Il-fajls tad-data użati għall-kalkolu tal-indikaturi kollha (u għalhekk l-indiċi finali), kif ukoll il-kodiċi jew l-għodda għall-kalkolu tagħhom, għandhom ikunu disponibbli sabiex ir-riċerkaturi jkunu jistgħu jirriproduċu r-riżultati miksuba u mbagħad jikkontribwixxu għat-titjib tar-RIS bil-kontribuzzjonijiet tagħhom. Huwa importanti li wieħed ikun jaf minn liema stħarriġ speċifiku tinkiseb id-data tal-istħarriġ reġjonali dwar l-innovazzjoni jew jekk ikunx stħarriġ maħsub speċifikament biex jitfassal ir-RIS, sabiex tinkiseb trasparenza akbar. Barra minn hekk, meta tintuża’ “statistika reġjonali” is-sorsi għandhom ikunu indikati;

26. jirrakkomanda li, minbarra s-sorsi tad-data kkonsolidati tal-RIS, jiġu ttestjati sorsi ġodda ta’ data mhux tradizzjonali biex jitkejlu l-innovazzjonijiet reġjonali, u li l-użu tagħhom jiġi evalwat. Pereżempju, l-OECD diġà użat settijiet ta’ data ġġenerati minn approċċi ta’ intelliġenza artifiċjali minn siti web tan-negozji biex twettaq studji;

27. huwa rrakkomandat li r-RIS tippubblika d-data kollha mhux analizzata u mhux proċessata, jiġifieri, mingħajr standardizzazzjoni għal EU = 100, mingħajr tibdil tal-unitajiet u mingħajr eliminazzjoni tal-preġudizzju, flimkien mal-indiċijiet komposti;

Impatt fuq l-iżvilupp ta’ politiki ta’ innovazzjoni reġjonali

28. jipproponi sforzi kollaborattivi mad-DĠ JRC, mad-DĠ RTD u mad-DĠ EAC biex jiżdied l-użu tar-RIS f’punti ta’ riferiment u ta’ tagħlim komparattiv dwar l-innovazzjoni reġjonali, speċjalment billi jiġu enfasizzati l-aspetti umani u kreattivi tal-innovazzjoni kif ukoll id-dimensjoni soċjali tagħha;

29. jindika li r-RIS hija strument essenzjali biex jitqabbel l-iżvilupp tar-riżultati fit-twettiq tal-politiki ta’ innovazzjoni reġjonali, minkejja li ma jkunux indikati r-raġunijiet għall-bidliet li qed iseħħu fihom;

30. jenfasizza r-rwol taċ-Ċentru Konġunt tar-Riċerka fl-użu ta’ kampijiet ta’ innovazzjoni u ta’ metodi avvanzati oħra fl-użu integrat tar-RIS u strateġiji ta’ speċjalizzazzjoni intelliġenti biex jiżdiedu s-sħubijiet Ewropej sabiex jinkiseb aktar impatt lokali u reġjonali fl-implimentazzjoni tal-attivitajiet tal-Patt Ekoloġiku u tal-SDGs tan-NU;

31. issir enfasi speċjali fuq l-impatt politiku tar-RIS, kif ukoll l-influwenza tagħha fuq it-teħid ta’ deċiżjonijiet fil-livell reġjonali u l-potenzjal tagħha biex tottimizza ekosistemi reġjonali ta’ innovazzjoni u speċjalizzazzjoni intelliġenti;

32. jirrakkomanda li jiġu stabbiliti sinerġiji ċari u li jinftiehmu bejn ir-RIS u strumenti oħra użati mill-UE, bħar-Radar tal-Innovazzjoni, il-Monitor għall-Innovazzjoni Reġjonali Plus, l-Indiċi Ewropew tal-Kompetittività Reġjonali, l-Osservatorju Ewropew għar-Riċerka u l-Innovazzjoni – il-mekkaniżmu ta’ appoġġ għall-politiki ta’ Orizzont 2020, l-Innobarometru, it-Tabella ta’ Valutazzjoni tal-Investiment Industrijali tal-UE fir-Riċerka u l-Iżvilupp, it-Tabella ta’ Valutazzjoni tat-Trasforazzjoni Diġitali, l-Osservatorju għall-Innovazzjoni fin-Negozju, l-Indiċi tal-Ekonomija u s-Soċjetà Diġitali (DESI), it-Tabella ta’ Valutazzjoni tal-Innovazzjoni fis-Settur Pubbliku Ewropew kif ukoll il-komplementarjetà mal-istħarriġ komunitarju dwar l-innovazzjoni jew l-indikatur tar-riżultati tal-innovazzjoni (IOI);

33. jirrakkomanda sinerġija akbar bejn ir-RIS u l-valutazzjonijiet tal-impatt imwettqa miċ-Ċentru Konġunt tar-Riċerka;

34. huwa konxju li r-RIS ma tindirizzax l-implimentazzjoni ta’ strateġiji ta’ speċjalizzazzjoni intelliġenti, iżda tipprovdi evalwazzjoni ġenerali tal-progress maż-żmien u tipprovdi indikatur tal-punti b’saħħithom u d-dgħjufijiet tas-sistemi ta’ innovazzjoni reġjonali. Minkejja dak li ntqal hawn fuq, iqis li l-Kummissjoni Ewropea, bl-appoġġ tal-Kumitat Ewropew tar-Reġjuni, għandha takkumpanja r-RIS b’rakkomandazzjonijiet dwar l-għodod tal-UE li jistgħu jikkontribwixxu biex itejbu l-indikaturi. Ir-RIS tista’ tipprovdi appoġġ billi tistabbilixxi prijoritajiet ta’ politika jew billi timmira l-fondi strutturali għar-riċerka u l-innovazzjoni allokati lil dawn ir-reġjuni minħabba l-kopertura ġeografika u settorjali usa’ tagħhom, meta r-reġjuni jiddeċiedu dan b’mod volontarju;

35. jirrakkomanda li jiġu stabbiliti rabtiet bejn l-indikaturi tar-RIS, minn naħa waħda, u l-politiki u l-istrateġiji relatati tal-UE u l-kisbiet fl-implimentazzjoni tagħhom, min-naħa l-oħra, sabiex ir-RIS isir għodda biex jiġi appoġġjat it-titjib tal-ekosistemi tal-innovazzjoni, minflok għodda ta’ monitoraġġ esklużiva, f’sinerġija ma’ inizjattivi oħra bħal pereżempju l-Faċilità ta’ Appoġġ għall-Politiki ta’ Orizzont. Huwa rakkomandat li l-indikaturi użati fid-diversi fondi strutturali, speċjalment il-FEŻR, ikunu simili u/jew jikkomplementaw dawk użati fir-RIS. Is-separazzjoni attwali tal-indikaturi xi drabi tagħmilha diffiċli li jiġi vvalutat l-impatt tal-isforzi pubbliċi fir-rigward tal-innovazzjoni;

36. jirrakkomanda li l-edizzjoni tal-2021 tar-RIS tkun allinjata aħjar mal-prijoritajiet il-ġodda tal-perjodu ta’ programmazzjoni ta’ wara l-2020. B’mod speċifiku, huwa rrakkomandat li, f’kooperazzjoni mal-Kumitat Ewropew tar-Reġjuni, titfassal tabella ta’ sinerġiji bejn ir-RIS u l-prijoritajiet taż-Żona Komuni tar-Riċerka ( 9 ) , il-prijoritajiet tal-Kummissjoni Ewropea, bħall-Patt Ekoloġiku Ewropew u d-diġitizzazzjoni, l-istrateġija miftuħa tal-Kummissjoni għar-riċerka u x-xjenza, il-pjan strateġiku futur għal Orizzont Ewropa, kif ukoll l-iżvilupp tal-għanijiet politiċi tal-politika reġjonali u l-konnessjoni tagħhom mal-istrateġiji ta’ speċjalizzazzjoni intelliġenti;

37. iqis li huwa importanti li jiġu rduppjati l-isforzi biex tiġi investigata r-relazzjoni bejn il-finanzjament taħt il-fondi strutturali u l-potenzjal għall-innovazzjoni fir-reġjuni Ewropej, sabiex għalhekk ikun indirizzat id-distakk fl-innovazzjoni;

38. jindika serje ta’ rakkomandazzjonijiet aktar speċifiċi: — jemmen li l-aspett tal-effiċjenza u l-effikaċja għandu jiġi kkunsidrat. Pereżempju, reġjun li jinvesti ammonti kbar ta’ riżorsi biex itejjeb is-sistema ta’ innovazzjoni tiegħu jista’ jiġi identifikat bħala ineffiċjenti (f’termini tal-użu tar-riżorsi). Jindika li jista’ jkun il-każ li r-reġjuni b’inqas riżorsi ddedikati għall-innovazzjoni jistgħu jiksbu livelli tajbin ħafna ta’ effiċjenza kbira; — jindika li r-RIS tenfasizza li huwa aktar probabbli li ż-żoni b’popolazzjoni densa ikunu aktar innovattivi, iżda ma jindikax liema miżuri jew strumenti tipprovdi l-UE biex tagħmel iż-żoni inqas popolati aktar innovattivi; — jindika li r-RIS lanqas ma tkejjel elementi oħra li jistgħu jkunu importanti għar-reġjuni bħall-eżodu ta’ mħuħ u l-innovazzjoni responsabbli; — jirrakkomanda li jiddaħħal kapitolu fl-edizzjoni tal-2021 tar-RIS dwar l-impatt tal-BREXIT fuq l-indikaturi tal-innovazzjoni tal-UE; — jissuġġerixxi li tiġi indirizzata l-kwistjoni tal-bini tar-reżiljenza reġjonali permezz tal-innovazzjoni fir-RIS tal-2021, fid-dawl tal-pandemija tal-COVID-19. Bl-istess mod, ikun utli li tiġi vvalutata l-vulnerabbiltà ta’ strateġiji ta’ speċjalizzazzjoni intelliġenti reġjonali fi żminijiet ta’ kriżi; — jirrakkomanda li r-RIS tqis l-eteroġeneità tar-reġjuni Ewropej, il-marġni ta’ diskrezzjoni tad-data, u li tħeġġeġ lill-uffiċċji reġjonali (u nazzjonali) tal-istatistika jadottaw sett uniformi ta’ kriterji (u indikaturi) fil-livell Ewropew;

39. jirrakkomanda li s-sistemi ta’ monitoraġġ u evalwazzjoni tal-istrateġiji ta’ speċjalizzazzjoni intelliġenti jintużaw biex janalizzaw l-utilità u l-impatt tal-azzjonijiet tal-politiki ta’ innovazzjoni reġjonali b’mod oġġettiv, u biex jiggwidaw it-teħid ta’ deċiżjonijiet fi żmien qasir;

40. ifakkar li l-Kummissjoni Ewropea diġà tapplika l-“prinċipju ta’ innovazzjoni” meta tħejji l-inizjattivi leġislattivi ewlenin u li jirrakkomanda lill-Istati Membri jimplimentaw sistemi simili li għandhom jiffaċilitaw l-ittestjar, it-tagħlim u l-adattament, u l-politiki pubbliċi għandhom jagħmlu użu aħjar tad-data eżistenti u t-tekniki ta’ analiżi eżistenti kollha ( 10 )

41. jirrakkomanda involviment akbar tal-Kumitat Ewropew tar-Reġjuni fil-ħidma preparatorja għall-edizzjoni tal-2021 tar-RIS, kif ukoll it-tqassim tagħha fost l-awtoritajiet lokali u reġjonali permezz ta’ inizjattivi kontinwi bħalma huma l-Pjattaforma għall-Iskambju tal-Għarfien u Ix-Xjenza tiltaqa’ mar-Reġjun, fost inizjattivi oħra.

Brussell, l-14 ta’ Ottubru 2020. Il-President tal-Kumitat Ewropew tar-Reġjuni Apostolos TZITZIKOSTAS

(1) https://eur-lex.europa.eu/legal-content/MT/TXT/HTML/?uri=CELEX:52018PC0372&from=MT (Artikolu 2).

(2) Opinjoni tal-Kumitat Ewropew tar-Reġjuni – Insaħħu l-innovazzjoni fir-reġjuni tal-Ewropa: Strateġiji għal tkabbir reżiljenti, inklużiv u sostenibbli (ĠU C 361, 5.10.2018, p. 15).

(3) Ara l-Opinjoni tal-KŻER Opinion on the future of the ERA (Opinjoni dwar il-futur taż-Żona Ewropea tar-Riċerka – ŻER), Brussell, it-23 ta’ Jannar 2020, ERAC 1201/20.

(4) https://op.europa.eu/en/publication-detail/-/publication/0deba00f-15f0-11e8-9253-01aa75ed71a1/language-en/format-PDF/source-91324356

(5) https://op.europa.eu/en/publication-detail/-/publication/ffbe0115-6cfc-11e7-b2f2-01aa75ed71a1/language-en/format-PDF/source-search

(6) https://op.europa.eu/en/publication-detail/-/publication/5b2811d1-16be-11e8-9253-01aa75ed71a1/language-en

(7) https://eur-lex.europa.eu/legal-content/MT/TXT/?uri=CELEX:52018AR3891&qid=1584514102293

(8) Science, research and innovation performance of the EU, 2018, https://op.europa.eu/en/publication-detail/-/publication/16907d0f-1d05-11e8-ac73-01aa75ed71a1/language-en

(9) https://publications.jrc.ec.europa.eu/repository/bitstream/JRC114345/jrc114345_adjusted_research_excellence_2018.pdf

(10) Aġenda Ewropea għar-Riċerka u l-Innovazzjoni imġedda – l-opportunità tal-Ewropa li ssawwar il-ġejjieni tagħha, COM(2018) 306 final